# 343 aC

El 343 aC va ser un any del calendari romà prejulià. En temps de la República i de l'Imperi Romà, era conegut com a any del consolat de Corvus i Arvina (o, més rarament, any 411 ab urbe condita o de la Fundació de Roma). L'ús del nom «343 aC» per referir-se a aquest any es remunta a l'alta edat mitjana, quan el sistema Anno Domini va ser el mètode de numeració dels anys més comú a Europa.

## Esdeveniments
### Antic Egipte

* Artaxerxes III de Pèrsia i el visir Bagoes dirigeixen les tropes que invadeixen Egipte amb un poderós exèrcit de 300.000 soldats. El faraó Nectabeu II fuig a Memfis primer, després a Núbia, on s'hi va quedar un temps. Egipte va ser altre cop sotmès per un sàtrapa de l'Imperi Persa.

### Antiga Grècia

* Aristòtil, cridat per Filip II de Macedònia, es converteix en el tutor d'Alexandre el Gran i viu dos anys a l'illa de Lesbos.
* L'orador Filòcrates és acusat d'alta traïció per Hipèrides, també orador, que el fa responsable d'haver afavorit Macedònia en detriment d'Atenes. Filòcrates marxa voluntàriament a l'exili.

### Sicília

* Dionisi el Jove, tirà de Siracusa, quan arriba Timoleont a l'illa a combatre contra Hicetes i els seus aliats cartaginesos, opta per rendir-se a Timoleont a canvi de poder sortir lliurement cap a Corint. Timoleont compleix la seva paraula i Dionisi s'exilia a Corint, on va viure la resta de la seva vida (probablement al tomb d'un any) com a ciutadà privat.

### Antiga Roma

* Inici de la primera guerra samnita, un conflicte armat entre Roma i els pobles samnites.
* Marc Valeri Corvus i Aulus Corneli Cos Arvina són elegits cònsols.
* Arvina és el primer general que entra al Samni, on cau en una emboscada quan seguia un camí entre les muntanyes. Salva amb prou feines l'exèrcit sobretot gràcies a l'heroisme del tribú militar Publi Deci Mus.
* Corvus era un general amb experiència. Derrota els samnites al Mons Gaurus, proper a Cumes. Arvina es troba en perill a Caudium però el valor de Publi Deci Mus salva l'exèrcit. Els dos cònsols reuneixen els exèrcits i derroten altre cop als samnites a Suèssula on arrepleguen quaranta mil escuts del camp de batalla i més de 170 estendards. En tornar a Roma obtenen els honors del triomf.
* Publi Deci Mus, tribú militar, quan l'exèrcit romà queda rodejat pels enemics, amb 600 homes, conquereix una posició estratègica a un lloc alt, on es manté ferm contra els atacs samnites. A la nit es reuneix amb el cònsol i el convenç d'atacar per sorpresa el campament samnita. Els romans obtenen una brillant victòria. Rep en recompensa una corona d'or, un centenar de bous i un magnífic toro blanc amb les banyes daurades.
* Els pelignes, un poble que vivia als Apenins, són atacats pels llatins sense que se'n coneguin les causes.

## Referències

* ↑ Funegan, Jack (et al.). Chronos, kairos, Christos : nativity and chronological studies. Winona Lake [IN]: Eisenbrauns, 1989, p. 115. ISBN 9780931464508.
* ↑ Diodor de Sicília. Biblioteca històrica, XVI, 50
* ↑ Plutarc. Vides paral·leles: Alexandre, XVIII, 5
* ↑ Pickard-Cambridge, Arthur W. Demosthenes and the last days of Greek freedom, 384-322 B.C. Whitefish: Kessinger Publishing, 2010, p. 223. ISBN 9781436549233.
* ↑ Diodor de Sicília. Biblioteca històrica, XVI, 11-13
* ↑ Titus Livi. Ab Urbe Condita, VII, 28
* ↑ Titus Livi. Ab Urbe Condita, VII, 28-30
* ↑ Titus Livi. Ab Urbe Condita, VII, 29-39
* ↑ Titus Livi. Ab Urbe Condita, VII, 21, 34-37
* ↑ Titus Livi. Ab Urbe Condita, VII, 38